เวิลด์แบงก์ชี้ศก.ญี่ปุ่นขยายตัว 0.9% ในปี 60 ลดลงเล็กน้อยจากปี 59
เวิลด์แบงก์ชี้ศก.ญี่ปุ่นขยายตัว 0.9% ในปี 60 ลดลงเล็กน้อยจากปี 59
11 ม.ค. 2560

ธนาคารโลก หรือ เวิลด์แบงก์ เปิดเผยว่า แนวโน้มเศรษฐกิจโลก (Global Economic Prospects) ฉบับล่าสุด โดยคาดการณ์ว่า เศรษฐกิจของญี่ปุ่นจะขยายตัว 0.9% ในปี 2560 ลดลงเล็กน้อยจากตัวเลขประมาณการขยายตัวปี 2559 ที่ 1.0%
อัตราการขยายตัวของเศรษฐกิจญี่ปุ่นปี 2559 และ 2560 ในรายงานล่าสุดนี้ ได้รับการปรับเพิ่มขึ้น 0.5% และ 0.4% ตามลำดับ จากตัวเลขคาดการณ์เดือนมิ.ย.ปีที่แล้ว โดยประเมินจากการกระตุ้นทางการคลังของญี่ปุ่น ซึ่งรวมถึงการใช้จ่ายของภาครัฐรอบใหม่ที่คิดเป็น 1.2% ของผลิตภัณฑ์มวลรวมภายในประเทศ (GDP) และการเลื่อนขึ้นภาษีมูลค่าเพิ่ม
“คาดว่าการใช้จ่ายของภาครัฐรอบใหม่จะช่วยสนับสนุนการขยายตัวในปี 2560 ประมาณ 0.3%” รายงานระบุ
สำหรับเศรษฐกิจญี่ปุ่นในปี 2561 คาดว่าขยายตัว 0.8% ซึ่งเพิ่มขึ้น 0.1% จากคาดการณ์ก่อนหน้านี้ ส่วนในปี 2562 คาดว่าขยายตัวเพียง 0.4% เนื่องจากรัฐบาลญี่ปุ่นเตรียมแผนขึ้นภาษีมูลค่าเพิ่มขึ้นจาก 8% เป็น 10%
แม้ว่าเวิลด์แบงก์ปรับทวนเศรษฐกิจญี่ปุ่นเพิ่มขึ้นในปีนี้และปีหน้า แต่รายงานระบุว่า การขยายตัวทางเศรษฐกิจของญี่ปุ่นยังถูกจำกัดจากกำลังแรงงานที่ลดลงและเข้าสู่ภาวะสูงวัย รวมไปถึงความไม่แน่นอนด้านนโยบายที่สูงขึ้นในสหรัฐและประเทศคู่ค้าอื่นๆ
                